b'\n_START_ARTICLE_\nTermiitit\n_START_SECTION_\nYhdyskunta\n_START_PARAGRAPH_\nTermiittiyhdyskuntien koko vaihtelee muutamasta sadasta jopa useaan miljoonaan yksil\xc3\xb6\xc3\xb6n. _NEWLINE_Tavallisesti yhdyskunnassa on yksi kuningatar ja yksi kuningas. Ty\xc3\xb6l\xc3\xa4iset puolestaan hoitavat ravinnon hankinnan, huolehtivat j\xc3\xa4lkel\xc3\xa4isist\xc3\xa4 ja pes\xc3\xa4st\xc3\xa4. Muurahaisista poiketen termiittikuningas el\xc3\xa4\xc3\xa4 kuningattaren kanssa ja jatkaa parittelua t\xc3\xa4m\xc3\xa4n kanssa. Kuningatar voi kasvaa jopa satakertaiseksi ty\xc3\xb6l\xc3\xa4iseen verrattuna, mutta kuningas on yleens\xc3\xa4 vain hivenen ty\xc3\xb6l\xc3\xa4ist\xc3\xa4 isompi._NEWLINE_Sotilastermiitit ovat erilaistuneet anatomialtaan ja k\xc3\xa4ytt\xc3\xa4ytymiselt\xc3\xa4\xc3\xa4n. Niiden leuat voivat olla jopa niin suuret, ett\xc3\xa4 ne eiv\xc3\xa4t kykene itse sy\xc3\xb6m\xc3\xa4\xc3\xa4n, joten ty\xc3\xb6l\xc3\xa4isten tulee sy\xc3\xb6tt\xc3\xa4\xc3\xa4 niit\xc3\xa4. Sotilaiden teht\xc3\xa4v\xc3\xa4n\xc3\xa4 on puolustaa pes\xc3\xa4\xc3\xa4 ja sen asukkaita esimerkiksi muurahaiskarhuja ja -k\xc3\xa4pyj\xc3\xa4 sek\xc3\xa4 muurahaisia yms. hy\xc3\xb6nteisi\xc3\xa4 vastaan. Joillakin lajeilla on my\xc3\xb6s erikoistuneita muotoja, joilla on otsassaan suutin, josta ne voivat ruiskuttaa liimamaista nestett\xc3\xa4._NEWLINE_Tietyt termiitit voivat tuhota l\xc3\xa4hes kaiken eteen tulevan.  Esimerkiksi Thaimaassa esiintyy asunnoissa termiittej\xc3\xa4, jotka voivat sy\xc3\xb6d\xc3\xa4 huonekaluja ja jopa s\xc3\xa4hk\xc3\xb6johtoja, aiheuttaen oikosulkuja. Siksi niiden h\xc3\xa4vitystoimiin kehotetaan ryhtym\xc3\xa4\xc3\xa4n heti, kun  kellert\xc3\xa4v\xc3\xa4\xc3\xa4 purua ja pieni\xc3\xa4 py\xc3\xb6reit\xc3\xa4 reiki\xc3\xa4 ilmestyy asuntoon_NEWLINE_Toisin kuin muurahaisilla, termiittikoiraat eiv\xc3\xa4t ole haploideja, vaan koiraita ja naaraita syntyy yht\xc3\xa4 paljon, joskin vain hyvin harvat niist\xc3\xa4 kehittyv\xc3\xa4t sukukypsiksi.\n_START_SECTION_\nLuokitus ja kehityshistoria\n_START_PARAGRAPH_\nTermiitit luokiteltiin pitk\xc3\xa4\xc3\xa4n omaksi lahkokseen, mutta 2000-luvulla se on siirretty torakoiden lahkon ryhm\xc3\xa4ksi. Entomological Society of America siirsi esimerkiksi omassa taksonomiassaan termiitit torakoiden lahkoon vuonna 2018. DNA:n sekvensoinnin perusteella termiitit erosivat torakoista 150 miljoonaa vuotta sitten ja kehittyiv\xc3\xa4t eusosiaalisiksi. Termiittien yhteiskuntak\xc3\xa4ytt\xc3\xa4ytyminen kehittyi noin 50 miljoonaa vuotta aiemmin kuin esimerkiksi muurahaisten tai mehil\xc3\xa4isten vastaava k\xc3\xa4ytt\xc3\xa4ytyminen. Vanhinta termiittityyppi\xc3\xa4 edustaa Mastotermitidae-heimo. Ne ovat suurikokoisia ja torakkamaisia. Heimon ainoa nykyisen el\xc3\xa4v\xc3\xa4 laji on Mastotermes darwiniensis. Sen suvusta on fossiileja eoseenikaudelta ja ne ovat hyvin samanlaisia kuin nyky\xc3\xa4\xc3\xa4n el\xc3\xa4v\xc3\xa4 laji. Meiatermes-suvun fossiileja on varhaisliitukaudelta. 130 miljoonaa vuotta vanha ty\xc3\xb6l\xc3\xa4isfossiili on ensimm\xc3\xa4inen todiste eusosiaalisesta k\xc3\xa4ytt\xc3\xa4ytymisest\xc3\xa4._NEWLINE_Termiittien heimoista nuorin on Termitidae-ryhm\xc3\xa4. Termitidae-heimon j\xc3\xa4senill\xc3\xa4 ei ole suolessaan selluloosaa hajottavia alkuel\xc3\xa4imi\xc3\xa4, mutta niill\xc3\xa4 on symbioottista el\xc3\xa4m\xc3\xa4\xc3\xa4 sienten ja bakteerien kanssa, mik\xc3\xa4 on tehnyt niist\xc3\xa4 suurimman termiittiryhm\xc3\xa4n.\n_START_SECTION_\nEl\xc3\xa4m\xc3\xa4nkierto\n_START_PARAGRAPH_\nTermiitit parveilevat kuten muurahaiset. Vuosittain osasta toukkia kehittyy siivekk\xc3\xa4it\xc3\xa4 ja termiitit l\xc3\xa4htev\xc3\xa4t h\xc3\xa4\xc3\xa4lennolle. Naaras houkuttelee koiraan rauhasistaan erittyv\xc3\xa4ll\xc3\xa4 hajulla. Kun naaras ja koiras pariutuvat, niiden siivet putoavat pois. Ne perustavat pes\xc3\xa4n ja kasvattavat ensimm\xc3\xa4iset ty\xc3\xb6l\xc3\xa4iset itse. Ty\xc3\xb6l\xc3\xa4iset ovat sek\xc3\xa4 naaraita ett\xc3\xa4 koiraita. Ne hoitavat poikasia ja rakentavat pes\xc3\xa4\xc3\xa4._NEWLINE_Pes\xc3\xa4n perustaneita naarasta ja koirasta kutsutaan kuningattareksi ja kuninkaaksi. Kuningatar voi tuottaa tuhansia munia p\xc3\xa4iv\xc3\xa4ss\xc3\xa4. Joillain lajeilla pes\xc3\xa4ss\xc3\xa4 saattaa olla my\xc3\xb6s muutamia muita lis\xc3\xa4\xc3\xa4ntymiskykyisi\xc3\xa4 j\xc3\xa4seni\xc3\xa4. Lis\xc3\xa4\xc3\xa4ntymiskykyiset ovat termiittipes\xc3\xa4n ainoita t\xc3\xa4ysikasvuisia. Ty\xc3\xb6l\xc3\xa4iset ja sotilaat ovat kaikki keskenkasvuisia, mutta ne voivat kasvaa oikeissa olosuhteissa sotilaiksi tai lis\xc3\xa4\xc3\xa4ntyjiksi._NEWLINE_Kun ty\xc3\xb6l\xc3\xa4isi\xc3\xa4 on tarpeeksi pes\xc3\xa4n hoitoon, osasta toukkia kehittyy sotilaita, joiden teht\xc3\xa4v\xc3\xa4n\xc3\xa4 on suojella ty\xc3\xb6l\xc3\xa4it\xc3\xa4. Pes\xc3\xa4n edelleen kehitytty\xc3\xa4 osasta toukkia kehittyv\xc3\xa4t taas siivekk\xc3\xa4\xc3\xa4t, lis\xc3\xa4\xc3\xa4ntymiskykyiset yksil\xc3\xb6t. Ne l\xc3\xa4htev\xc3\xa4t pariutumislennolle, jolla suurin osa niist\xc3\xa4 tulee sy\xc3\xb6dyksi, mutta osa pariutuu ja perustaa uuden pes\xc3\xa4n._NEWLINE_Kuningatar ja kuningas eritt\xc3\xa4v\xc3\xa4t feromoneja, jotka est\xc3\xa4v\xc3\xa4t muiden termiittien kehittymisen lis\xc3\xa4\xc3\xa4ntymiskykyisiksi. Molempien feromit vaikuttavat vain niiden oman sukupuolen j\xc3\xa4seniin. Kun toinen kuninkaallisista kuolee tai pes\xc3\xa4n koko kasvaa tarpeeksi, v\xc3\xa4henee feromonin vaikutus ja osasta termiittej\xc3\xa4 kehittyy lis\xc3\xa4\xc3\xa4ntymiskykyisi\xc3\xa4. Pes\xc3\xa4 voi my\xc3\xb6s jakautua, jos siin\xc3\xa4 on useita lis\xc3\xa4\xc3\xa4ntymiskykyisi\xc3\xa4.'